Pentti Ahon tupakkaoikeudenkäynti

Pentti Ahon tupakkaoikeudenkäynti oli pitkäkestoinen oikeustapaus, jossa Tampereella asunut Pentti Kalevi Aho (27. heinäkuuta 1925 – 14. toukokuuta 1992Kuosma 2006, s. 244.) haki tupakkayhtiöiltä vahingonkorvausta tupakan haittavaikutuksista. Aho katsoi tupakkatehtaiden olevan vastuussa hänen sairastumisestaan syöpään. Tapaus oli ensimmäinen tämän laatuinen tuotevastuukanne Suomessa.Helsingin Sanomat 24.5.1999 Vahingonkorvausta ei tuomittu.

 Asian tausta 
Aho aloitti tupakoinnin vuonna 1941 ja lopetti vuonna 1986, kun hänellä todettiin kurkunpään syöpä. Aho haastoi Suomen Tupakan (nyk. British American Tobacco Nordic Oy) ja Oy Rettig Ab:n oikeuteen ja vaati 468 000 markan (vuoden 2011 rahassa noin 127 000 euron) suuruisia vahingonkorvauksia sillä perusteella, että tupakka oli aiheuttanut hänelle kurkunpään syövän ja sen lisäksi vielä kroonisen keuhkoputkentulehduksen ja keuhkolaajentuman. Aho väitti, että ei tiennyt tupakan haittavaikutuksista.Pekka Vahvanen: Historian suurin rikos, (tilaajille) Hs.fi 6.1.2024, viitattu 6.1.2024

 Kanne 
Pentti Aho vaati 6. toukokuuta 1988 alkaneessa oikeudenkäynnissä, että Oy Rettig Ab ja Suomen Tupakka – BAT Nordic Oy velvoitettaisiin maksamaan hänelle vahingonkorvausta 468 000 markkaa, koska yhtiöt olivat vuosina 1941–1977 vastoin laissa olevaa kieltoa valmistaneet ja myyneet ihmisten terveydelle vahingollista tuotetta, ja ne olivat vuosina 1941–1986 salanneet tuotteidensa terveysvaarat, estäneet ulkopuolisia varoittamasta asiakkaitaan ja lisäksi aktiivisesti valehdelleet kuluttajille savukkeiden olevan terveydelle haitattomia.Aurejärvi 2004, s. 17.

 Oikeuskäsittely 
Oikeudenkäynti alkoi Helsingin raastuvanoikeudessa kesällä 1988. Prosessi kesti pitkään ja tuli päätökseen vasta 6. helmikuuta 1992. Raastuvanoikeus hylkäsi kanteen, koska sen mielestä Aho tiesi tupakan haittavaikutuksista.Helsingin Sanomat 7.2.1992 Aho kuoli pari kuukautta myöhemmin kurkunpään syöpään, mutta hänen vaimonsa Lulu Taimi AhoKuosma 2006, s. 237. ja poikansa valittivat päätöksestä Helsingin hovioikeuteen.

Hovioikeus linjasi vuoden 1998 lopussa antamassaan päätöksessä, että tupakkatehtaat ovat velvollisia korvaamaan tupakoinnin aiheuttamat sairaudet. Pentti Ahon omaiset eivät kuitenkaan saaneet korvauksia, koska hovioikeus ei löytänyt syy-yhteyttä tupakoinnin ja Ahon sairauksien välillä. Raastuvanoikeuden päätöksen lopputulos pysyi siis siltä osin samana.Helsingin Sanomat 2.1.1999

Pentti Ahon leski haki valituslupaa korkeimmalta oikeudelta, joka myönnettiin kesäkuussa 1999. Pitkän käsittelyn jälkeen korkein oikeus hylkäsi kanteen 7. kesäkuuta 2001 äänin 4—1. Oikeusneuvosten enemmistön mielestä tupakkayhtiöt eivät olleet aiheuttaneet Pentti Ahon vahinkoja tuottamuksellaan eli moitittavalla menettelyllä. Leski haki vielä lainvoiman saaneen tuomion purkua, mutta tämä hakemus hylättiin huhtikuussa 2003.

Euroopan ihmisoikeustuomioistuin määräsi 16. lokakuuta 2007 Suomen valtion maksamaan Pentti Ahon leskelle 10 150 euroa korvaukseksi liian pitkäksi venyneestä oikeudenkäynnistä.

 Lähteet 



Viitteet

Luokka:1990-luvun oikeustapaukset
Luokka:2000-vuosikymmenen oikeustapaukset
Luokka:Tupakointiin liittyvät oikeustapaukset